ഡല്ഹിയിലെ സര്ക്കാര് സ്കൂളുകളില് പുതിയ പാഠ്യപദ്ധതി ദേശഭക്തി കരിക്കുലം അവതരിപ്പിച്ച് സര്ക്കാര് ന്യൂഡല്ഹി: ഡല്ഹിയിലെ സര്ക്കാര് സ്കൂളുകളില് പുതിയ പാഠ്യപദ്ധതി അവതരിപ്പിച്ച് സര്ക്കാര്. ദേശഭക്തി കരിക്കുലം എന്ന പാഠ്യപദ്ധതിയാണ് ഡല്ഹിയിലെ സ്കൂളുകള്ക്ക് വേണ്ടി മുഖ്യമന്ത്രി അരവിന്ദ് കേജ്രിവാള് അവതരിപ്പിച്ചത്. ചത്രസാല് സ്റ്റേഡിയത്തില് നടന്ന പരിപാടിയിലായിരുന്നു അദ്ദേഹത്തിന്റെ പ്രഖ്യാപനം. വിദ്യാര്ഥികളില് ദേശഭക്തി വളര്ത്തുകയെന്ന ലക്ഷ്യത്തോടെയാണു പുതിയ പാഠ്യപദ്ധതി അവതരിപ്പിച്ചതെന്ന് അദ്ദേഹം വ്യക്തമാക്കി. രണ്ടു വര്ഷത്തെ കഠിനാധ്വാനത്തിന്റെ ഫലമായാണു പദ്ധതി സാധ്യമായതെന്നും അദ്ദേഹം പറഞ്ഞു. നഴ്സറി മുതല് എട്ടാം ക്ലാസ് വരെയുള്ള വിദ്യാര്ഥികള്ക്ക് എല്ലാ ദിവസവും ഒരു പിരിയഡാണ് ദേശഭക്തി ക്ലാസിനായി മാറ്റിവയ്ക്കുയെന്നാണ് റിപ്പോര്ട്ട്.. 9 മുതല് 12 വരെയുള്ള ക്ലാസുകളിലെ വിദ്യാര്ഥികള്ക്ക് ആഴ്ചയില് ഒരു ദിവസവും ക്ലാസെടുക്കുമെന്നും വിവരമുണ്ട്. കോളജുകളില് ഇന്ന് പണമുണ്ടാക്കുന്ന യന്ത്രങ്ങളെയാണു രൂപപ്പെടുത്തുന്നതെന്നും ഇതു നിര്ത്തണമെന്നും അരവിന്ദ് കേജ്രിവാള് അഭിപ്രായപ്പെട്ടു. രാജ്യത്തിനു വേണ്ടി പ്രവര്ത്തിക്കുന്നവരാണു യഥാര്ഥ ദേശഭക്തര്. അല്ലാതെ പണത്തിനു വേണ്ടി പ്രവര്ത്തിക്കുന്നവരല്ല. ഇതുവരെ നമ്മുടെ വിദ്യാഭ്യാസ സംവിധാനം വഴി എന്ജിനീയര്മാരും അഭിഭാഷകരും പോലുള്ള പ്രഫഷനലുകളാണ് ഉണ്ടായിട്ടുള്ളത്. എന്നാല് ഈയൊരു കരിക്കുലത്തിലൂടെ ദേശഭക്തരായ ആളുകളെയാണ് ഉണ്ടാക്കുകയെന്നും അദ്ദേഹം വിശദമാക്കി. ഇതൊരു തുടക്കം മാത്രമാണ്. രാജ്യത്താകമാനം ഈ ആശയം സ്വീകരിക്കപ്പെടുമെന്നും അദ്ദേഹം കൂട്ടിച്ചേര്ത്തു.